**OBRAZLOŽENJE OPĆEG DIJELA SEDMIH IZMJENA I DOPUNA PRORAČUNA GRADA NOVSKE**

**ZA 2019. GODINU**

PRAVNI OSNOV

Odredbama članka 7. Zakona o proračunu („Narodne novine“, broj 87/08, 136/12 i 15/15) propisano je da, ako se tijekom proračunske godine, zbog izvanrednih nepredviđenih okolnosti povećavaju rashodi i izdaci, odnosno smanje prihodi i primici, proračun mora uravnotežiti pronalaženjem novih prihoda i primitaka, odnosno smanjenjem predviđenih rashoda i izdataka. Uravnoteženje proračuna provodi se tijekom proračunske godine izmjenama i dopunama proračuna prema postupku za donošenje proračuna.

OBRZLOŽENJE

Sedmim izmjenama i dopunama proračuna iskazano je smanjenje za 3.478.032,00 kn ili 3,03% tako da plan proračuna iznosi 111.237.713,00 kn. Kako smo na kraju proračunske godine, ovim izmjenama i dopunama izvršena su usklađenja plana i realizacije proračuna.

Prema računu prihoda i rashoda prihodi poslovanja iskazani su sa smanjenjem za 7.828.798,00 kn te plan iznosi 76.242.249,00 kn. Prihodi od prodaje nefinancijske imovine smanjeni su za 2.649.234,00 kn te plan iznosi 2.345.301,00 kn.

U strukturi prihoda poslovanja iskazano je smanjenje prihoda od poreza za 9,6 % ili 3.910.000,00 kn. Radi usklađenja plana i realizacije, smanjeni su prihodi od poreza na dohodak za 3.000.000,00 kn te plan tog prihoda iznosi 35.774.183,00 kn. Porezi na imovinu (porez na nekretnine i porez na korištenje javnih površina) smanjeni su za 910.000,00 kn.

Prihodi pomoći iz drugih proračuna iskazani su sa smanjenjem za 2.431.320,00 kn ili gotovo 10 %. Plan prihoda pomoći ovim izmjenama iznosi 22.237.871,00 kn. Najvećim dijelom smanjenje prihoda pomoći odnosi se na prihode proračunskog korisnika Dječji vrtić „Radost“ koji su smanjeni za 1.561.576,00 kn. Ostala smanjenja prihoda odnose se na usklađenja prihoda namijenjenih financiranju projekta ZAŽELI, Kulturnog centra za mlade Jazavica, za projekt obnove pet starih kuća u Staroj Subockoj.

Prihodi od imovine iskazani su sa smanjenjem za 586.780,00 kn te plan iznosi 5.577.220,00 kn. U ovoj skupini prihoda smanjenje je iskazano na stavci prihoda rudne rente za 700.000,00 kn, prihoda od prodaje državnih biljega za 50.000,00 kn i prihoda od otkupa stanarskog prava za 10.000,00 kn uz povećanja na stavci zakupa bez naknade za 95.608,00 kn, prihodi kamata 16.566,00 kn itd.

Prihodi od upravnih i administrativnih pristojbi, pristojbi po posebnim propisima i naknada smanjeni su za 955.698,00 kn. Najveće smanjenje u ovoj skupini prihoda iskazano je sa 682.356,00 kn na stavci prihoda doprinosa za šume radi usklađenja plana i realizacije. Smanjeni su prihodi od otkupa kuća na PPDS-u za 498.000,00 kn uz povećanje ostalih nespomenutih prihoda za 438.000,00 kn na ime ugovorne kazne za prekoračenje roka izvođenja radova.

Prihodi od prodaje nefinancijske imovine smanjeni su za 2.649.234,00 kn ili 53 % te plan iznosi 2.345.301,00 kn. Sredstva su smanjena na ime prihoda od prodaje zemljišta u zoni čija se realizacija očekuje u idućoj proračunskoj godini.

Rashodi poslovanja povećani su za 657.841,00 ili 1 % te plan iznosi 61.274.116,00 kn. Rashodi za nabavu nefinancijske imovine smanjeni su za 4.135.873,00 kn ili 7,8 %.

Radi usklađenja plana i realizacije smanjeni su rashodi za zaposlene za 512.436,00 kn, materijalni rashodi su povećani za 312.9470,0 kn. U ovoj skupini rashoda najveće povećanje od 243.678,00 kn se odnosi na rashode za usluge. Financijski rashodi su povećani za 71.000,00 kn na ime obveza za kamate po kreditnom zaduženju. Rashodi subvencija su povećani za 817.064,00 kn te plan ovih rashoda iznosi 4.317.064,00 kn. Povećanje rashoda subvencija iskazano je najvećim dijelom radi iskazivanja potpora male vrijednosti koje su ostvarili poduzetnici na ime oslobođenja plaćanja komunalne naknade, umanjenja zakupnine za zakupe poslovnih prostora u vlasništvu Grada, prihoda od prodaje zemljišta u zoni itd. Radi usklađenja plana i realizacije smanjena su sredstva naknada građanima i kućanstvima za 348.950,00 kn. Smanjeni su rashodi po socijalnom programu za 158.95,000 kn, rashodi pomoći za novorođeno dijete za 95.000,00 kn, stipendije za 135.000,00 kn. Ostali rashodi na kontu skupine 38 povećani su za 335.323,00 kn. Povećani su rashodi tekućih donacija radi iskazivanja donacije u naravi neprofitnim organizacija za korištenje prostora u vlasništvu Grada bez naknade 173.474,00 kn, za *Paket za bebe* iskazano je povećanje za 10.000,00 kn, za sufinanciranje obrazovanja koje provodi Katolička osnovna škola 6.000,00 kn, dok su rashodi manifestacija koje provodi Turistička zajednica povećani za 148.357,00 kn. Rashodi za nabavu nefinancijske imovine smanjeni su za 4.135.873,00 kn. Iskazano je povećanje rashoda za 144.000,00 kn za otkup zemljišta, tj. nazadkupnju zemljišta u zoni, a koje je prodano poduzetniku koji je odustao od investicije. Rashodi za dodatna ulaganja na nefinancijskoj imovini smanjeni su za 4.398.137,00 kn. Izvršena su usklađenja plana i realizacije te su sredstva smanjena za projekt Klaster kulture za 862.000,00 kn, izgradnju dječjeg vrtića za 34.898,00 kn, za Kulturni centar za mlade Jazavica 741.250,00 kn, rekonstrukciju nerazvrstane ceste u Staroj Subockoj za 780.692,00 kn, izgradnju kanalizacije 24.100,00 kn itd.

U računu zaduživanja/financiranja iskazano je povećanje primitaka od financijske imovine i zaduživanja na ime kratkoročnog zaduženja, tj. prekoračenja po tekućem računu u iznosu od 7.000.000,00 kn. Zaduživanje je odobreno temeljem Odluke Gradskog vijeća od 23. kolovoza 2019. godine, KLASA: 403-07/19-01/3. Prema pravilima proračunskog računovodstva na kraju proračunske godine potrebno je iskazati knjiženje primitaka od financijske imovine u visini ostvarenog prekoračenja, a izmjenama i dopunama u idućoj godini u istom iznosu knjižiti izdatak od financijske imovine. Ovim izmjenama planiran je iznos temeljem navedene Odluke, a knjiženje će biti iskazano u iznosu prekoračenja na dan 31.12.